REGULAMENTUL (CE) NR. 797/2009 AL COMISIEI
din 1 septembrie 2009
de derogare de la Regulamentul (CE) nr. 1580/2007 de stabilire a normelor de aplicare a Regulamentelor (CE) nr. 2200/96, (CE) nr. 2201/96 și (CE) nr. 1182/2007 ale Consiliului în sectorul fructelor și legumelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolele 103h și 127, coroborate cu articolul 4,
întrucât:
(1)
Regulamentul (CE) nr. 1580/2007 al Comisiei (2) prevede norme detaliate privind organizațiile de producători din sectorul fructelor și legumelor.
(2)
În conformitate cu articolul 66 alineatul (3) din Regulamentul (CE) nr. 1580/2007, autoritatea competentă adoptă o decizie privind cererile de modificare a programelor operaționale pentru anii următorii, până la 15 decembrie cel târziu. Cu toate acestea, atunci când există motive bine întemeiate, statele membre pot amâna decizia cel târziu până la data de 20 ianuarie din anul următor.
(3)
În conformitate cu articolul 57 alineatul (1) din Regulamentul (CE) nr. 1580/2007, statele membre stabilesc structura și conținutul strategiei naționale per ansamblu conform orientărilor din anexa VII la regulamentul respectiv. Înainte de 1 ianuarie 2009, statele membre aveau libertatea de a stabili, fără nicio orientare, structura și conținutul per ansamblu ale acestor strategii.
(4)
Unele state membre au întâmpinat dificultăți specifice la stabilirea strategiei naționale, printre altele ca urmare a necesității de a implica părțile interesate la nivel regional. De asemenea, complexitatea dispozițiilor privind modificarea programelor operaționale a dus, în unele state membre, la întârzieri ale adoptării deciziilor privind cererile de modificare a programelor operaționale.
(5)
Pentru a acorda statelor membre mai mult timp în ceea ce privește aceste decizii, acestora trebuie să li se permită, cu titlu tranzitoriu și în mod excepțional, să amâne, până la 15 octombrie 2009 cel târziu, adoptarea unor decizii privind modificarea programelor operaționale implementate în 2009, în cazul în care programele operaționale respective au fost prezentate în termenul prevăzut la articolul 66 alineatul (1) din Regulamentul (CE) nr. 1580/2007.
(6)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Prin derogare de la articolul 66 alineatul (3) al doilea paragraf din Regulamentul (CE) nr. 1580/2007, pentru organizațiile de producători care au depus o cerere de modificare a programelor lor operaționale în conformitate cu termenul prevăzut la articolul 66 alineatul (1) din regulamentul respectiv, statele membre pot adopta o decizie privind modificările programelor operaționale implementate în 2009 până la 15 octombrie 2009 cel târziu. Această decizie se adoptă numai atunci când există motive bine întemeiate. Decizia de aprobare poate prevedea eligibilitatea cheltuielilor începând cu 1 ianuarie 2009.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Expiră la 15 octombrie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 septembrie 2009.